
הפיקוח על הבנקים מפרסם להערות הציבור טיוטת עדכון לאסדרה בתחום ניהול סיכון איסור הלבנת הון ואיסור מימון טרור הנובע ממתן שירותי תשלום אגב פעילות לקוחות במטבעות וירטואליים
הפיקוח על הבנקים רואה חשיבות בפיתוח מתן שירותי תשלום לצורך פעילות בנכסים וירטואליים, לצד שמירה על יציבות המערכת הפיננסית. בשנתיים האחרונות נקט הפיקוח על הבנקים שורה של צעדים שמטרתם לעקוב אחר יישום צעדי האסדרה וזיהוי חסמים במתן שירותי התשלום אגב פעילות במטבע וירטואלי. בין צעדים אלו ניתן למנות: טיפול בפניות ציבור פרטניות, פגישות עם חברות העוסקות בתחום הקריפטו, בקרות בנושא וכן איסוף נתונים אודות היקף שירותי התשלום אגב פעילות במטבע וירטואלי במערכת הבנקאית. כמו כן, הפיקוח על הבנקים בוחן בשיתוף עם בעלי העניין, חסמים שהוצגו מצדם בכל הנוגע לפעילות מול המערכת הבנקאית, ואת האתגרים שעימם מתמודדת מערכת הבנקאות בנושא זה.
במסגרת עשייה זו, הפיקוח על הבנקים בחן את הצורך בעדכון האסדרה בתחום זה, אשר פורסמה במאי 2022, ומצא לנכון לעדכן את סעיף 87א' בהוראת ניהול בנקאי תקין מס' 411, העוסק במתן שירותי תשלום אגב פעילות במטבעות וירטואליים, באופן שיחדד את הנדרש מהמערכת הבנקאית בכל הקשור לקבלת הכספים שמקורה בפעילות זו, כדי לתמוך בהרחבת שירותי התשלום בנוגע לפעילות במטבע וירטואלי. כל זאת בגישה מבוססת סיכון ובהתבסס על הניסיון והידע שנצבר בתקופה זו, הן במערכת הבנקאית והן בפיקוח על הבנקים, וכן בהתבסס על האסדרה הבין־לאומית בתחום. 
טיוטת האסדרה המוצעת הופצה היום להערות הציבור.

